Diari Oficial de la Generalitat Valenciana


Sumari del DOGV 4333, del 11-09-2002 (2002/9403)

RESOLUCIÓ de 30 d'agost de 2002, de la consellera d'Agricultura, Pesca i Alimentació, per la qual es publica la reglamentació de qualitat del pimentó Sol del Pilar, per a la seua distinció amb la marca de qualitat CV.
-------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2002/08/30/(1)/dof/vci/html**

### Dades del document

Número de DOGV
:   4333

Data del DOGV
:   11-09-2002

Secció del DOGV
:   I. DISPOSICIONS GENERALS

Número del document
:   2002/9403


Data del document
:   30-08-2002

Organisme emissor
:   Conselleria d'Agricultura, Pesca i Alimentació

Tipus de document
:   Resolució

Descriptors 

:   * marca de qualitat
    * llegum de fruit
    * legislació

RESOLUCIÓ de 30 d'agost de 2002, de la consellera d'Agricultura, Pesca i Alimentació, per la qual es publica la reglamentació de qualitat del pimentó Sol del Pilar, per a la seua distinció amb la marca de qualitat CV. [2002/F9403]
  
En el Decret 91/1998, de 16 de juny, del Govern Valencià, s'aprova el Reglament de la Marca de Qualitat CV per a productes agraris i agroalimentaris (Diari Oficial de la Generalitat Valenciana núm. 3.273, del dia 26), i s'establix un mecanisme de distinció tècnica i comercial d'aquells productes amb valors peculiars de tipus qualitatiu, sociocultural o econòmic, per a protegir la seua singularitat, evitant competències deslleials i facilitant-ne la identificació al consumidor.
  
Després dels estudis tècnics corresponents, l'Institut Valencià de Qualitat Agroalimentària ha estimat que, per les seues característiques i qualitat, el pimentó és un producte típic de l'horticultura de la Comunitat Valenciana que troba en l'especialitat Sol del Pilar prou mereixements per a ser objecte de l'aplicació de les previsions de la disposició esmentada, acollint i impulsant la iniciativa dels operadors econòmics que així ho han sol·licitat a la Conselleria d'Agricultura, Pesca i Alimentació.
  
En reglamentar l'Institut Valencià de Qualitat Agroalimentària la qualitat del pimentó Sol del Pilar, d'acord amb el Decret 91/1998, del Govern Valencià, la seua comercialització podrà emparar-se amb la marca de qualitat CV, de titularitat de la Generalitat Valenciana, quan complisca les condicions d'autorització i ús establides en el reglament de la marca aprovat per mitjà del dit decret, l'aplicació i la gestió del qual correspon a la Conselleria d'Agricultura, Pesca i Alimentació a través de l'Institut Valencià de Qualitat Agroalimentària.
  
Per tot això, a l'empara de les disposicions de l'article 1.1 del Decret 91/1998, de 16 de juny, del Govern Valencià, resolc:
  
Primer
  
Es publica la reglamentació de qualitat del pimentó Sol del Pilar, adoptada per l'Institut Valencià de Qualitat Agroalimentària, amb data 1 de juliol de 2002, que figura en l'annex de la present resolució, a l'efecte de l'autorització respecte d'este producte de l'ús de la marca de qualitat CV, d'acord amb el seu reglament aprovat per mitjà del Decret 91/1998, de 16 de juny, del Govern Valencià, i queda inscrit el dit producte en el Registre de Productes Agroalimentaris amb Marca de Qualitat CV.
  
Segon
  
La reglamentació de qualitat adoptada serà efectiva des de la seua publicació en el Diari Oficial de la Generalitat Valenciana.
  
València, 30 d'agost de 2002.- La consellera d'Agricultura, Pesca i Alimentació: Maria Àngels Ramon-Llin i Martínez.
  
Annex
  
Reglamentació de qualitat del pimentó Sol del Pilar
  
Institut Valencià de Qualitat Agroalimentària
  
En la present reglamentació s'establixen els criteris generals per a identificar el pimentó Sol del Pilar, que pot distingir-se amb la marca de qualitat CV, i es descriu el conjunt de requisits i controls la finalitat dels quals és aconseguir la diferenciació del producte davant del consumidor, tant per les seues especials característiques de qualitat com de respecte al medi ambient durant la seua producció i condicionament. Per a tal fi es descriuen els requisits mínims següents:
  
1) Generalitats:
  
a) Es destinaran a la producció del pimentó Sol del Pilar exclusivament els pimentons en fresc, tipus Califòrnia, obtinguts amb cultiu protegit, íntegres, sans i nets.
  
b) El pimentó Sol del Pilar emparat per la marca de qualitat CV es comercialitzarà ben conformat, amb 3-4 lòbuls i complint, a més de les especificacions establides en la legislació vigent pròpies de la categoria primera, amb els valors següents:
  
Pes mínim (g) 90
  
Altura mínima (mm) 70
  
Calibre mínim. Diàmetre màxim secció equatorial (mm) 50
  
Grossor de la carn en secció equatorial (mm) 5
  
Vitamina C, mínim (mg/100g) 80
  
c) Les tècniques de cultiu i de gestió de les instal·lacions s'ajustaran a estratègies respectuoses amb el medi ambient, i s'establixen com a mètodes preferents aquells que conduïsquen a un major estalvi energètic, a l'ús racional dels recursos, en especial dels nutrients i fitosanitaris, o a l'ocupació de materials reciclables i una adequada gestió de residus.
  
d) Per a la producció del pimentó Sol del Pilar serà exigible el compliment de la norma UNE-155001-3 o una altra norma reconeguda amb exigències semblants, relativa al sistema de producció en condicions controlades de pimentó per a consum en fresc.
  
2) En relació amb les explotacions i les tècniques de cultiu:
  
a) Requisits dels hivernacles. Els hivernacles consistiran en estructures visitables, amb fonamentacions, que servixen de suport i subjecció a una coberta de material reciclable. Disposaran d'una estructura bàsica per a reg localitzat d'alta freqüència i fertirrigación, així com dels sistemes oportuns per al manteniment adequat, almenys, dels paràmetres de cultiu següents: ventilació, temperatura, lluminositat, estalvi energètic, conductivitat i PH de l'aigua de reg.
  
b) Procedència de les plantes. Procediran de planter autoritzat, amb el passaport o certificat fitosanitari corresponent, que garantisca l'estat òptim de la planta, amb aspecte sa, sense afilaments, lliure de plagues i carències. Al planter proveïdor li serà exigible que porte un registre dels tractaments dispensats, a disposició dels seus clients.
  
c) Capacitació del personal de l'explotació. Un responsable tècnic de l'explotació en realitzarà el seguiment i donarà les instruccions oportunes per al millor desenvolupament del cultiu, que quedaran registrades en el quadern d'explotació. La resta de personal que opere en les instal·lacions haurà de disposar del nivell de formació adequat per al compliment de les seues funcions i, en especial, els aplicadors de tractaments fitosanitaris, els quals hauran d'estar en possessió de l'oportú carnet o autorització administrativa.
  
d) Quadern d'explotació i altres registres. Cada explotació disposarà d'un quadern en què quedaran anotades les operacions realitzades als cultius. Així mateix, s'establiran els registres oportuns que permeten un seguiment exhaustiu de l'estat de manteniment de les instal·lacions i els equips, i de les entrades i eixides dels productes fitosanitaris.
  
e) Operacions de cultiu. Un manual arreplegarà els aspectes tècnics més aconsellables per al desplegament dels cultius. En el manual es definiran els criteris d'intervenció per a cada operació. Els principis que se seguiran en este manual contindran necessàriament:
  
1. Esporgada, asprada i aclarida. Amb l'esporgada, i d'acord amb els marcs plantació, s'aconseguirà una densitat de tiges compresa entre 7,5 i 10,5 per metre quadrat.
  
2. Control de plagues i malalties. Estarà basat en seguiments periòdics del cultiu amb estimació de nivells de població que determinaran el moment i el tipus d'intervenció en segons llindars preestablits. Es donarà prioritat als mètodes culturals i biològics. Els mètodes químics seran complement d'aquells i es realitzaran amb productes autoritzats, de baixa toxicitat i respectuosos amb la fauna útil.
  
3. Control de residus en producte. S'efectuarà, almenys, una anàlisi per hivernacle prèviament a la recol·lecció.
  
4. Recol·lecció. La recol·lecció s'efectuarà evitant les hores de major insolació. El fruit serà tallat amb tisora o ganivet i presentarà un tall perpendicular i net.
  
5. Transport. El transport a les instal·lacions es realitzarà en vehicles on el producte es protegisca del sol, i en condicions adequades que asseguren la màxima qualitat dels pimentons, evitant colps, magolaments i xafades produïdes per manipulacions inapropiades.
  
3) En relació amb les instal·lacions de condicionament:
  
Estes instal·lacions són les integrants d'entitats legalment constituïdes, encarregades d'acollir el producte procedent del camp i condicionar-lo per a la seua expedició i posada en el mercat.
  
Les entitats hauran de tenir documentat i implantat un sistema de gestió de la qualitat GXA-4324 o semblant. Així mateix, també disposaran de sistemes de treball que asseguren la traçabilitat del producte des de les parcel·les d'origen fins a la unitat de venda en mercat.
  
Respecte als processos, es complirà que:
  
a) Una vegada rebut el producte procedent de parcel·la, passarà a cambra, on es mantindrà a temperatura entre 10-12ºC.
  
b) Este producte es manipularà en instal·lacions refrigerades de manera que no es perda la cadena de fred. Durant les fases de manipulació fins al seu envasament i paletització, el producte rebrà el tracte més adequat per a conservar la màxima qualitat.


Còpia Permalink ELI